Banda Mansin no Mbrahyɛbaguanyi, Owura Ahmed Ibrahim, se dɛ sɛ ɔba no dɛ wɔnntsew kuw bi wɔ mbrahyɛbaguafie ma wɔnyɛ nhwehwɛmu wɔ Okunyin Mahamudu Bawumia na Owura Charles Adu Boahen nsɛnsɛm no ho a, wonnkenya mu nsunsuando papa biara. Ɔkyerɛɛ mu dɛ nhwehwɛmu binom mbrahyɛbguafie no ayɛ afa ɔman no mu mpanyimfo binom wɔabɔ hɔn sombo ho dadaw no annsɔ enyi. Ɔdaa asɛm yi edzi kyerɛɛ JoyNews dɛ,
“Ɔwɔ mu dɛ midzi baano wɔ Mbrahyɛbaguamu dze, minnyaa atsemu wɔ mbrahyɛbaguamu nhwehwɛmu wɔayɛ etwa mu wɔ dɛm nsɛm yi ara binom ho osiandɛ mbrahyɛbagua no nntum nndzi dwuma pa. Ne nyinara hyɛ Asoɛfo afofor kutupɔw ma wɔkɔ do yɛ ndzɛmba kor no ara ɔnam dɛ hɔn aban na ɔwɔ do. Dɛm ntsi onnkeye dɛ wɔbɛfrɛ Mbrahyɛbaguafie nhwehwɛmu osiandɛ wonnkotum ayɛ.”
Ɔdze asɛm yi too gua ber a Joy dawurbɔfo frɛɛ no wɔ hɔn kaseebɔ mu bisaa n’adwenkyerɛ wɔ Ɔmampanyin ne gyinae a osii dɛ ɔpaam no Soɛfo, Owura Charles Adu Boahen na ɔtoow no maa Afonmuhyɛ na Prɔwee ho Sombobɔnyi no dɛ ɔnyɛ n’asɛm no ho nhwehwɛmu no ho. Ɔmampanyin no sii dɛm gyinae osiandɛ nna Nhwehwɛmu Nsɛnkyerɛwfo, Anas Aremeyaw Anas, dze amandzɛɛbɔ abɔto gua dɛ Owura Adu Boahen dze Ɔmampanyin Abedziekyir, Okunyin Mahamudu Bawumia, ne dzin regye sika fi dwumadzifo binom hɔ.
Asɛmbisa yi ho nyiano na Onyimnyamfo Ahmed Ibrahim kyerɛɛ mu dɛ, “Dɛ ɔmampanyin adan asɛm no ama Afonmuhyɛ na Prɔwee ho Sombobɔnyi no nnkotum dze nsɛm no nyinara Epue, na ɔwɔ Edwumakuw a wɔyɛ Sikasɛm mu Krɔnosɛm ho nhwehwɛmu (EOCO) no so dze hɔn ho gye nhwehwɛmu no mu. Sɛ ekuw ebien anaa ebiasa gyina hɔnho do yɛ asɛm kor yi ara ho nhwehwɛmu a, annyɛ yie koraa no, hɔn mu kor dze nsunsuando papa nokwar turodoo wɔ mu bɛba.”.
Ɔkyerɛ dɛ ekuw yinom yɛ nhwehwɛmu no a, ɔbɔboa sen dɛ wɔbɛyɛ mbrahyɛbaguafie nhwehwɛmu, na ɔno dze, ɔnnkɛfa nsunsuando pa biara aba.
